## Cinema Jove renova la seua aposta pel talent ‘amateur’ en la Trobada Audiovisual de Jóvens

*** La secció competitiva ha registrat més de 100 treballs presentats**

La Conselleria d’Educació, Cultura, Universitats i Ocupació, a través de l’Institut Valencià de Cultura (IVC), organitza la Trobada Audiovisual de Jóvens (TAJ) en el marc de Cinema Jove.

En 1985, una projecció de pel·lícules escolars que va ser batejada com a Trobada Audiovisual de Jóvens va fer nàixer el festival internacional de cine Cinema Jove. Aquella iniciativa cultural ha perviscut com una secció competitiva de curtmetratges fins hui.

Per això, en la seua 40a edició, la Trobada Audiovisual de Jóvens torna per a renovar el seu compromís amb el talent en embrió, amb les projeccions i mentoritzacions pròpies d’esta secció, que es realitzaran del 25 al 27 de juny de 2025.

La trobada està subdividida en funció de les edats dels participants. La categoria infantil reunix estudiants d’Infantil i Primària de fins a 12 anys, la juvenil està destinada a estudiants de l’ESO i Batxillerat de fins a 20 anys, i l’*amateur* concentra els curts realitzats per alumnes de cicles formatius d’imatge, universitats, escoles de cine i associacions juvenils, amb edats compreses entre els 16 i els 25 anys.

En total s’han seleccionat més de 100 propostes presentades, sumant totes les categories, infantil, juvenil i, amb especial presència, l’*amateur*. “Hem aconseguit convertir la categoria *amateur* en el que preteníem: una secció que cobrix este buit entre les persones que estan començant a produir els seus primers curts de manera *amateur*, fins al moment en què poden anar en una secció oficial de curtmetratges”, ha explicat la programadora d’esta secció, Teresa Aguilar. “Una iniciativa que s’ha confirmat que va en la bona direcció, perquè cada any rebem més curts”, ha afegit.

“A més, és una aposta que no solament s’ha reforçat des de la Trobada Audiovisual de Jóvens, sinó des del Jurat Jove. També amb la voluntat compartida de fer partícips tots els cineastes en embrió de la Trobada Audiovisual de Jóvens del que és la resta del festival”, ha assenyalat. Entre les sinergies de la TAJ amb la resta de la programació de Cinema Jove destaca l’entrega d’un premi del Jurat Jove en la categoria aficionada.

La programadora, a més, recorda que la TAJ també és testimoni de l’evolució dels qui s’han beneficiat tant de la trobada com de les mentoritzacions i les residències.

Per això és significatiu que, igual que l’any passat, enguany també competirà en la secció oficial de curtmetratges del festival una directora que va passar prèviament per la TAJ i per la Residència. La seua identitat i el títol seleccionat a competició s’anunciaran pròximament.

**Festes de benvinguda i clausura**

Les jornades arrancaran el dia 25 de juny amb una festa de benvinguda en l’estand de Cinema Jove situat davant de l’edifici de la Filmoteca. En la sala 7 es durà a terme la programació i mentorització de la categoria *amateur*, mentres que en el Col·legi Major Rector Peset es programarà i formarà els i les participants dels programes infantil i juvenil.

La sala Muralla d’esta segona seu també acollirà una projecció amb música en directe que servirà de tancament a les jornades, amb l’entrega de premis, el dia 27 de juny.

Els tutors seran els cineastes Emilio Martí, Gabi Ochoa i Begoña Soler. Els tres formaran part del jurat acompanyats per Luis García Marín i Pablo Pagán, guanyador de la categoria *amateur* del passat any.

**Guardons d’À Punt i ‘La Aventura del Saber’**

El festival atorgarà un accèssit i un premi principal. I en la senda d’edicions anteriors, també s’entregarà el premi especial del programa de televisió *La Aventura del Saber* de La 2 de TVE al millor treball realitzat dins de l’àmbit educatiu. D’acord, Cinema Jove renova la col·laboració per quint any amb À Punt, que premiarà el millor treball en l’àmbit de la Comunitat Valenciana en les categories infantil i juvenil amb una visita a les seues instal·lacions, en el Centre de Producció de Programes de Burjassot.

Finalment, el jurat de la Trobada triarà cinc curtmetratges de la categoria aficionada per a participar en l’octava edició de la Residència, que se celebrarà del 29 d’agost al 5 de setembre de 2025.

Fecha: 16/05/2025